Псори егупсысауэ зэпэлъытын хуейщ
Къэбэрдей-Балъкъэрым и Iэтащхьэ КIуэкIуэ Юрий щыIащ Шэрэдж псыр къызэриуам къыхэкIыу «Нарткъалэ — Уэзрэдж — Хьэтуей» гъуэгум щыщ Iыхьэ щызэхэкъута Аруан районым.
Мы зэманым йолэжь автомобилхэр псым щызэпрыж хъуну дэзыдзых гъуэгу хэшыным. Абы къыдэкIуэу хоплъэ зе-кIуапIэ нэхъыщхьэр зэгъэпэщыжыным теухуа Iуэхухэм. Къыхалъхьащ автомобиль гъуэгущIэ яухуэну. Къалэну ягъэуващ, IэщIагъэлIхэмрэ еджагъэшхуэхэмрэ я щIэгъэкъуэну, лэжьыгъэр фIагъ лъагэ иIэу зэрызэфIагъэкIыну щIыкIэр икIи Iэмал зэриIэкIэ гъуэгур нэхъ псынщIэу къызэIуахыжыну.
«Iуэхум бгъэдыхьэн хуейщ щIыпIэм и щытыкIэр зыхуэдэри, псым и уэрагъри, и кIуапIэм зэрызихъуэжри къэлъытауэ. Дэ тхузэфIэкIынукъым илъэс къэс гъуэгущIэ духуэну. Къызытегъэзэжын хуей мыхъуну лэжьыгъэхэращ егъэкIуэкIыпхъэр. Мыр Iуэху джэгукъым», — къыхигъэщхьэхукIащ щIыналъэм и Iэтащхьэм.
Республикэм и Правительствэм махуитху пIалъэу иратащ гъуэгур укъэзымыгъэщIэхъун хуэдэу зэтегъэувэжыным ехьэлIа лэжьыгъэхэр къыщыгъэлъэгъуа программэ хэха игъэхьэзырын папщIэ.
КъБР-м и Iэтащхьэмрэ Правительствэмрэ я пресс-IуэхущIапIэ.
